Vicki Momberg se appèl geweierVicki Momberg in die hof (4 April). Foto: ANA. Die veroordeelde rassis Vicki Momberg kon nie daarin slaag om deur ŉ appèlaansoek tronkstraf vry te spring nie. Momberg (49) se appèlaansoek teen haar skuldigbevinding en vonnis is Woensdag in die Randburg-landdroshof geweier. Momberg is verlede maand in dieselfde hof tot drie jaar tronkstraf gevonnis, waarvan een jaar opgeskort is. Dit kom nadat sy verlede jaar in November aan vier aanklagte van crimen injuria skuldig bevind is nadat sy ŉ swart polisiebeampte rassistiese beledigings toegesnou het. Sy is in Februarie 2016 op video vasgevang waarin sy die polisiebeampte, wat haar gehelp het nadat sy die slagoffer van ŉ gryp-en-spaander-voorval was, die k-woord noem. Dit het tydens die verhoor aan die lig gekom dat Momberg dié woord 48 keer in die video gebruik het. Sy het geskiedenis gemaak as die eerste persoon in Suid-Afrika wat tronk toe gestuur is vir rassisme. In Junie verlede jaar het die gelykheidshof ook beslis dat Momberg R100 000 skadevergoeding aan konst. Clement Mkhondo moet betaal. Haar vonnis is deur verskeie politieke partye en dele van die burgerlike samelewing verwelkom, terwyl ander hulle uitgespreek het oor owerhede se ongelyke hantering van voorvalle van rassisme.